
HTML kód generálása kézzel rajzolt UI elrendezésből

Kulcsszavak: UI fejlesztés; gépi látás; kódgenerálás; YOLOv8
A kutatás célja egy olyan rendszer létrehozása, mely képes kézzel rajzolt UI elrendezésekből formázott HTML kódot generálni gépi tanulás segítségével. A rendszer felgyorsítja a felhasználói felület tervezését és elkészítését, mérsékli a megrendelő és a fejlesztők közötti, eltérő szakmából adódó félreértések számát, valamint csökkenti az ebből, illetve a programozásból adódó időveszteséget. A rendszer képes felismerni az adott képen szereplő UI elemeket és azok relatív elhelyezkedését, majd használható, formázott HTML kód formájában visszatérni azzal.
A rendszer két fő egységből, egy erre a célra tanított, egyedi YOLOv8 neurális hálózat alapú gépi látás modellből és egy HTML kódgeneráló komponensből épül fel. A gépi látás modell a bemeneti kép előfeldolgozása után detektálja a rajzolt UI elemeket, kimeneteként a klasszifikált alakzatok osztályát és koordinátáit biztosítja. A kódgeneráló egység a kódot elkészítő algoritmus C\# nyelvű implementációja, továbbá grafikus felületet biztosít a szoftver működtetéséhez és a felismert elrendezés személyre szabásához.
Az elkészített rendszer konténerizált microservice-ek összessége, melyek saját hálózatukon keresztül kommunikálnak egymással. Az alkalmazás bármilyen operációs rendszeren képes működni, melyen a Docker Engine fut. A rendszer nagy pontossággal képes azonosítani a bemeneti képen található objektumokat, majd visszatérni kevés munkával véglegessé alakítható HTML kóddal.
A dolgozat a HTML kódolás gyorsítására mutat megoldást. A dolgozat rávilágít a képek megfelelő előfeldolgozásának fontosságára és különböző objektumdetektálási módszereket ismertet, ezen módszerek vizsgálata után válassza ki a YOLO-t, mint megfelelő modellt. Az egyedi tanítású modell teljesítményének és veszteségének elemzését követően bemutatja a megvalósított, használható alkalmazást.



